Christian Danielsson Christian Danielsson ingħata mandat mill-President Michel, f'kooperazzjoni mar-Rappreżentant Għoli Borrell, biex jinvolvi ruħu fl-isforz ta' medjazzjoni appoġġat mill-UE fil-Georgia, b'segwitu għat-tnedija mill-ġdid tad-djalogu politiku matul iż-żjara tal-President Michel fi Tbilisi tal-1 ta' Marzu. Is-Sur Danielsson ser jagħmilha ta' medjatur fid-djalogu mniedi mill-ġdid bejn il-partiti politiċi tal-Georgia, filwaqt li jaħdem mill-qrib mal-Ambaxxatur tal-Unjoni Ewropea għall-Georgia, Carl Hartzell, bil-għan li jingħelbu t-tensjonijiet politiċi attwali fil-Georgia. Is-Sur Danielsson ser ikun qed jivvjaġġa lejn il-Georgia fil-jiem li ġejjin biex jinvolvi ruħu mal-partijiet ikkonċernati kollha għall-proċess. Il-President Michel u r-Rappreżentant Għoli Borrell iħeġġu lill-atturi politiċi kollha fil-Georgia biex jinvolvu ruħhom bis-sħiħ fid-djalogu fi spirtu kostruttiv u bil-ħsieb li jinkisbu riżultati reċiprokament aċċettabbli, fl-interess ta' Georgia stabbli, demokratika u orjentata lejn ir-riforma, li tkun kapaċi tavvanza b'suċċess fit-triq tagħha favur l-Ewropa. Sfond Christian Danielsson kien Rappreżentant Permanenti għall-Iżvezja qabel ma sar Viċi Segretarju Ġenerali tal-Kummissjoni Ewropea fl-2011. Fl-2013 sar Direttur Ġenerali għat-Tkabbir u fl-2015 inħatar Direttur Ġenerali għall-Viċinat u n-Negozjati għat-Tkabbir. Bħalissa huwa l-Kap tar-Rappreżentanza tal-Kummissjoni Ewropea fl-Iżvezja.